Κατώτερη των προσδοκιών είναι η ανάπτυξη της ελληνικής οικονομίας το πρώτο τρίμηνο του 2019, σημειώνοντας μάλιστα τη χειρότερη επίδοση από το πρώτο τρίμηνο του 2017.

Πιο αναλυτικά, με βάση τα εποχικά διορθωμένα στοιχεία της ΕΛΣΤΑΤ, ο ρυθμός ανάπτυξης της ελληνικής οικονομίας το α΄ τρίμηνο της φετινής χρονιάς διαμορφώθηκε στο 1,3%μ σε σύγκριση με το αντίστοιχο περυσινό τρίμηνο.

Η επίδοση κρίνεται απογοητευτική δεδομένου ότι στο αντίστοχο τρίμηνο του 2018 ήταν 2,3% και παρόλα αυτά το έτος έκλεισε με ανάπτυξη 1,9%.

Την ίδια ώρα, σε σύγκριση με το δ' τρίμηνο του 2018 το Ακαθάριστο Εγχώριο Προϊόν (ΑΕΠ) αυξήθηκε μόλις κατά 0,2%.

Τα παραπάνω στοιχεία πάντως καταδεικνύουν πως η επίτευξη της πρόβλεψης της κυβέρνησης ότι η οικονομία θα «τρέξει» με 2,3% το 2019 είναι πολύ δύσκολη.

Σύμφωνα με την ΕΛΣΤΑΤ, η συνολική τελική καταναλωτική δαπάνη παρουσίασε μείωση 0,1% σε σχέση με το α' τρίμηνο του 2018. Οι ακαθάριστες επενδύσεις παγίου κεφαλαίου αυξήθηκαν κατά 7,9% σε σχέση με το α' τρίμηνο του 2018.

Αύξηση κατά 4,0% σε σχέση με το α' τρίμηνο του 2018 παρουσίασαν οι εξαγωγές αγαθών και υπηρεσιών. Οι εξαγωγές αγαθών μειώθηκαν κατά 0,7% ενώ οι εξαγωγές υπηρεσιών αυξήθηκαν κατά 8,7%.

Αύξηση κατά 9,5% σε σχέση με το α' τρίμηνο του 2018 παρουσίασαν οι εισαγωγές αγαθών και υπηρεσιών. Οι εισαγωγές αγαθών αυξήθηκαν κατά 9,9% και οι εισαγωγές υπηρεσιών αυξήθηκαν κατά 5,5%.

Έκθεση τρόικας για Ελλάδα: Καθυστερήσεις και απώλεια δημοσιονομικών στόχων

Υπενθυμίζεται ότι στην έκθεση που συνέταξε η Γενική Διεύθυνση Οικονομικών (DGECFIN), η οποία θα περάσει από τα επιτελεία των Επιτρόπων τη Δευτέρα και το Κολέγιο των Επιτρόπων την Τετάρτη, καταγράφονται συγκεκριμένες ελλείψεις σε σχέση με τα προαπαιτούμενα. Επίσης, τίθεται το ζήτημα μείωσης των θέσεων εργασίας στο δημόσιο κατά 1550 άτομα, καθώς η κυβέρνηση ξεπέρασε τα όρια που είχαν τεθεί από τη δανειακή συμφωνία, προσλαμβάνοντας προσωρινούς και μετακλητούς υπαλλήλους. Όσο για τα σχέδια μείωσης των πλεονασμάτων παραπέμπει στο eurogroup, το οποίο τα έχει ήδη απορρίψει.

Συνολικά, στο πλαίσιο της ενισχυμένης εποπτείας για την πορεία της ελληνικής οικονομίας, η έκθεση της τρόικας καταγράφει σοβαρότατα προβλήματα στην εκτέλεση των προαπαιτούμενων του τριμήνου και σοβαρότατους κινδύνους σε σχέση με τη δημοσιονομική πολιτική της χώρας με απώλεια στόχων για το πρωτογενές πλεόνασμα.

Διαβάστε ΕΔΩ αναλυτικά την έκθεση